CELEX: 32020D0722
Language: lv
Date: 2020-05-19 00:00:00
Title: Padomes Lēmums (ES) 2020/722 (2020. gada 19. maijs) par nostāju, kas Savienības vārdā jāieņem Parīzes Saprašanās memoranda par ostas valsts kontroli Ostas valsts kontroles komitejā laikposmā no 2020. līdz 2024. gadam

2.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 171/4
               
            
         PADOMES LĒMUMS (ES) 2020/722
         (2020. gada 19. maijs)
         par nostāju, kas Savienības vārdā jāieņem Parīzes Saprašanās memoranda par ostas valsts kontroli Ostas valsts kontroles komitejā laikposmā no 2020. līdz 2024. gadam
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Eiropas Parlamenta un Padomes Direktīvā 2009/16/EK (1) ir noteikts Savienības tiesiskais regulējums attiecībā uz ostas valsts kontroli, pārformulējot un pastiprinot iepriekšējos Savienības tiesību aktus, kuri šajā jomā ir bijuši spēkā kopš 1995. gada. Savienības tiesiskā regulējuma par ostas valsts kontroli pamatā ir Parīzes Saprašanās memorands par ostas valsts kontroli (“Parīzes SM”), kas tika parakstīts Parīzē 1982. gada 26. janvārī.
                  
               
                     (2)
                  
                  
                     Attiecībā uz Savienības dalībvalstīm Direktīva 2009/16/EK efektīvi saskaņo Parīzes SM procedūras, instrumentus un darbības ar Savienības tiesību aktu darbības jomu. Saskaņā ar minēto direktīvu konkrēti lēmumi, ko pieņem Ostas valsts kontroles komiteja, kas izveidota saskaņā ar Parīzes SM 7. iedaļu (“OVKK”), kļūst saistoši Savienības dalībvalstīm.
                  
               
                     (3)
                  
                  
                     OVKK sanāksmes notiek reizi gadā. Apspriežu laikā OVKK pieņem lēmumus par konkrētiem jautājumiem, kuriem ir juridiskas sekas.
                  
               
                     (4)
                  
                  
                     Ievērojot Līguma par Eiropas Savienības darbību (LESD) 218. panta 9. punktu, nostāja, kas Savienības vārdā jāieņem ar nolīgumu izveidotā struktūrā, ja minētā struktūra ir tiesīga pieņemt lēmumus ar juridiskām sekām, ir jāpieņem ar Padomes lēmumu pēc Komisijas priekšlikuma.
                  
               
                     (5)
                  
                  
                     Parīzes SM iekšējie noteikumi apgrūtina iespēju noteikt nostāju, kas saskaņā ar LESD 218. panta 9. punktu Savienības vārdā savlaicīgi jāieņem attiecībā uz katru gadskārtēju OVKK sanāksmi. Tādēļ ir efektīvi šādu nostāju noteikt vairākiem gadiem, ietverot tajā vadošos principus un virzienus, kopā ar satvaru tās ikgadējai precizēšanai. Turklāt lielākā daļa no gadskārtējās OVKK sanāksmēs apspriestajiem tematiem skar ostas valsts kontroles jautājumus, uz kuriem parasti attiecas viens Savienības tiesību akts, proti, Direktīva 2009/16/EK. Konkrētajos apstākļos tas attiecas uz Parīzes SM, tāpēc ir iespējams noteikt vispārēju nostāju, kas Savienības vārdā jāieņem vairākās OVKK sanāksmēs.
                  
               
                     (6)
                  
                  
                     Savienība nav Parīzes SM līgumslēdzēja puse. Tāpēc Padomei ir jāpilnvaro dalībvalstis rīkoties saskaņā ar nostāju, kas jāieņem Savienības vārdā, un dot savu piekrišanu uzņemties saistības, kas izriet no OVKK pieņemtajiem lēmumiem.
                  
               
                     (7)
                  
                  
                     Parīzes SM efektivitātes un sekmīgas darbības nodrošināšanā ļoti svarīgas ir tehniskas apspriedes un sadarbība ar Parīzes SM trešo valstu dalībniekiem OVKK.
                  
               
                     (8)
                  
                  
                     Šim lēmumam būtu jāaptver laikposms no 2020. līdz 2024. gadam,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Parīzes Saprašanās memoranda par ostas valsts kontroli (“Parīzes SM”) Ostas valsts kontroles komitejas (“OVKK”) gadskārtējās sanāksmēs laikposmā no 2020. līdz 2024. gadam, ja OVKK ir aicināta pieņemt lēmumus ar juridiskām sekām, ir saskaņā ar pamatprincipiem un virzieniem par nostāju, kas Savienības vārdā ir jāieņem OVKK (2).
         
         
            2. pants
            Kārtību, kādā ik gadu precizējama nostāja, kas Savienības vārdā jāieņem Parīzes SM OVKK gadskārtējās sanāksmēs laikposmā no 2020. līdz 2024. gadam, nosaka saskaņā ar procedūras noteikumiem, kas reglamentē ikgadējās specifikācijas nostājai, kas Savienības vārdā jāieņem OVKK (3).
         
         
            3. pants
            Dalībvalstis, kurām Parīzes SM ir saistošs, rīkojas saskaņā ar nostāju, kas Savienības vārdā jāieņem, kā minēts 1. un 2. pantā, kopīgi rīkojoties Savienības interesēs.
         
         
            4. pants
            Šis lēmums stājas spēkā tā pieņemšanas dienā.
            Tas zaudē spēku 2024. gada 31. decembrī.
         
         
            Briselē, 2020. gada 19. maijā
            
               
                  Padomes vārdā –
               
               
                  priekšsēdētājs
               
               G. GRLIĆ RADMAN
            
         
         
            (1)  Eiropas Parlamenta un Padomes Direktīva 2009/16/EK (2009. gada 23. aprīlis) par ostas valsts kontroli (OV L 131, 28.5.2009., 57. lpp.).
         
            (2)  Skatīt dok. ST 7465/20, I punkts, http://register.consilium.europa.eu.
         
            (3)  Skatīt dok. ST 7465/20, II punkts, http://register.consilium.europa.eu.